Брунони е роден в Ларнака на Кипър в 1807 година. В 1830 година става свещеник и е изпратен на родния му Кипър като главен папски мисионер със задача да възстанови католическите институции на острова, унищожени по време на Гръцката война за независимост. Активният Брунони бързо възстановява три църкви и един параклис и работи заедно с френския консул за връщане на маронитите на острова под римско влияние след три века под „произволното управление на гръцки епископи“. В 1843 година по препоръка на Конгрегацията за разпространение на вярата той се среща с Емили дьо Виалар във Франция, която на следната година изпраща в Ларнака четири сестри за отваряне на училище и болница.